ToekomsVenster: Christus en geldArgieffoto (Foto: stevepb, Pixabay) “Wie van julle wat ’n gebou wil oprig, gaan nie eers sit en die koste bereken, om te sien of hy genoeg geld het om die werk te voltooi nie? Anders, as hy die fondament gelê het en nie in staat is om die gebou te voltooi nie, sal almal wat dit sien, met hom die spot begin dryf. Hulle sal sê: Hier is ’n man wat begin bou het maar nie kon klaar maak nie.” – Lukas 14:28–30 Jesus het heelwat oor geld te sê gehad. Die teksgedeelte beklemtoon die belangrikheid dat ons as gelowiges ons geld met verantwoordelikheid moet bestuur asook wysheid aan die dag moet lê. Die evangelie van Matteus bestaan uit 28 hoofstukke. Lees vir die volgende maand elke dag een hoofstuk. Neem dan ’n kleurpen van jou keuse en merk al die tekste waar Jesus van geld praat of na geld verwys. Maak ’n opsomming daarvan en kyk watter praktiese raad jy daaruit kan kry. Dikwels word daar genoem dat Christus baie meer oor geld as geloof en gebed gepraat het. Het jy al gewonder hoekom hy soveel klem op die onderwerp geplaas het? Baie dankie Here vir die wonderlike lesse wat U my leer rondom geld. Help my asseblief om al die waarhede rakende geld en besittings met getrouheid na te kom.